**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL NEKILNOJAMOJO TURTO, ŽEMĖS IR VALSTYBINĖS ŽEMĖS NUOMOS MOKESČIŲ LENGVATŲ MOKESČIŲ MOKĖTOJAMS, NUKENTĖJUSIEMS NUO COVID-19“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma atleisti savivaldybės biudžeto sąskaita mokesčių mokėtojus, patenkančius į Valstybinės mokesčių inspekcijos prie Lietuvos Respublikos finansų ministerijos (toliau – VMI) sudarytą mokesčių mokėtojų, nukentėjusių nuo COVID-19, sąrašą, nuo 10 proc. nekilnojamojo turto, žemės ir valstybinės žemės nuomos mokesčių už 2020 m. mokėjimo.

Teikiamo sprendimo projekto tikslas ir uždaviniai – atsižvelgiant į nepalankią epideminę COVID-19 situaciją ir įvesto karantino režimo apribojimus, taikyti nekilnojamojo turto, žemės ir valstybinės žemės nuomos mokesčių, kurie bus mokami už 2020 m., lengvatas, tokiu būdu padedant verslui mažinti nuostolius ir atsitiesti po patirtų sunkumų.

Šiuo sprendimo projektu nekilnojamojo turto, žemės ir valstybinės žemės nuomos mokesčių lengvatą siūloma taikyti tik tam nekilnojamajam turtui ir žemei, kurie naudojami VMI sudarytame mokesčių mokėtojų, nukentėjusių nuo COVID-19, sąraše nurodytai ekonominei veiklai. Taip pat siūloma nustatyti, kad lengvatos netaikomos nekilnojamajam turtui, kuris 2020 m. pripažintas apleistu ar neprižiūrimu nekilnojamuoju turtu, ir žemei, kuri 2020 m. įtraukta į Nenaudojamų kitos paskirties žemės sklypų Klaipėdos mieste sąrašą.

**2. Projekto rengimo priežastys ir kuo remiantis parengtas sprendimo projektas.**

Projekto rengimo priežastis – iš asocijuotų verslo struktūrų ir atskirų subjektų gaunami prašymai suteikti lengvatas už 2020 m. mokėtinus nekilnojamojo turto, žemės ir valstybinės žemės nuomos mokesčius, taip pat Lietuvos Respublikos Vyriausybės rekomendacijos savivaldybėms taikyti mokestines lengvatas verslui, susiduriančiam su neigiama karantino režimo apribojimų įtaka.

Sprendimo projektas parengtas vadovaujantis Lietuvos Respublikos Vyriausybės 2020 m. kovo 14 d. nutarimo Nr. 207 ,,Dėl karantino Lietuvos Respublikos teritorijoje paskelbimo“, Lietuvos Respublikos vietos savivaldos įstatymo 16 straipsnio 2 dalies 18 punkto, Lietuvos Respublikos nekilnojamojo turto mokesčio įstatymo 7 straipsnio 5 dalies, Lietuvos Respublikos žemės mokesčio įstatymo 8 straipsnio 3 dalies, Lietuvos Respublikos Vyriausybės 2002 m. lapkričio 19 d. nutarimo Nr. 1798 „Dėl nuomos mokesčio už valstybinę žemę“ 1.8 papunkčio ir Lietuvos Respublikos Vyriausybės 2003 m. lapkričio 10 d. nutarimo Nr. 1387 „Dėl žemės nuomos mokesčio už valstybinės žemės sklypų naudojimą“ 8 punkto nuostatomis.

Didelė dalis juridinių asmenų, kurių mokami nekilnojamojo turto, žemės ir valstybinės žemės nuomos mokesčiai patenka į Klaipėdos miesto savivaldybės biudžetą, patenka į VMI sudarytą mokesčių mokėtojų, nukentėjusių nuo COVID-19, sąrašą. Į 2020-05-04 atnaujintą sąrašą iš viso yra įtraukti 50 528 juridiniai asmenys, iš kurių 2 909 – Klaipėdos miesto savivaldybėje registruoti juridiniai asmenys.

**3. Kokių rezultatų laukiama.**

Šiuo sprendimu siekiama suteikti mokestines lengvatas verslo subjektų veiklai, patiriančiai neigiamą šalyje susiklosčiusios epideminės COVID-19 situacijos ir įvesto karantino režimo apribojimų įtaką. Ūkio subjektai sutaupytas nekilnojamojo turto, žemės ir valstybinės žemės nuomos mokesčių išlaidas galės panaudoti verslo, darbo vietų išsaugojimui.

**4. Sprendimo projekto rengimo metu gauti specialistų vertinimai.**

Neigiamų specialistų išvadų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

VMI pateiktais duomenimis 2019 m. juridinių asmenų deklaruota nekilnojamojo turto mokesčio, patenkančio į Klaipėdos miesto savivaldybės biudžetą, suma sudarė 8 711 033 Eur, iš kurios 2 601 962 Eur – į VMI sudarytą mokesčių mokėtojų, nukentėjusių nuo COVID-19, sąrašą patenkančių juridinių asmenų deklaruota suma. 2019 m. juridiniams asmenims VMI apskaičiuota žemės mokesčio, patenkančio į Klaipėdos miesto savivaldybės biudžetą, suma sudarė 200 208 Eur, iš kurios 48 142 Eur – į VMI sudarytą mokesčių mokėtojų, nukentėjusių nuo COVID-19, sąrašą patenkančių juridinių asmenų mokėtina suma.

Klaipėdos miesto savivaldybės administracijos 2019 m. juridiniams asmenims apskaičiuota valstybinės žemės nuomos mokesčio suma sudarė 2 144 289 Eur, iš kurios 491 464 Eur – į VMI sudarytą mokesčių mokėtojų, nukentėjusių nuo COVID-19, sąrašą patenkančių juridinių asmenų mokėtina suma.

Todėl dėl priimto šio sprendimo Klaipėdos miesto savivaldybės biudžeto negautos mokesčių pajamos sudarytų apie 314 tūkst. Eur, iš kurių:

* apie 260 tūkst. Eur – netektos nekilnojamojo turto mokesčio pajamos;
* apie 5 tūkst. Eur – netektos žemės mokesčio pajamos;
* apie 49 tūkst. Eur – netektos valstybinės žemės nuomos mokesčio pajamos.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – finansinė paskata ir parama verslui, patiriančiam neigiamą šalyje susiklosčiusios epideminės COVID-19 situacijos ir įvesto karantino režimo apribojimų įtaką. Ūkio subjektai sutaupytas nekilnojamojo turto, žemės ir valstybinės žemės nuomos mokesčių išlaidas galės panaudoti verslo, darbo vietų išsaugojimui.

Neigiamos pasekmės – savivaldybės biudžeto pajamų iš nekilnojamojo turto, žemės ir valstybinės žemės mokesčių sumažėjimas, kuris apskaičiuotas aiškinamojo rašto 5 punkte.

Mokesčių skyriaus vedėja Kristina Petraitienė